April 2021

# Tilmelding til produktansvarsforsikring

Dansk Skovforening og Codan Forsikring A/S har aftalt en kollektiv produktansvarsforsikring for Dansk Skovforenings medlemmer. Forsikringen er frivillig.

Forsikringen koster cirka 13 øre pr. 1.000 kr. i omsætning pr. år. Prisen justeres i forhold til tilmeldingen til ordningen hvert enkelt år. Hertil kommer et grundbeløb på 150 kr. pr. år.

Medlemmer der ønsker at være forsikrede for produktansvar, skal oplyse skovens omsætning på skemaet på næste side.

# Hvorfor en produktansvarsforsikring?

Normalt skal en skadevolder have handlet uforsvarligt for at pådrage sig et erstatningsansvar. Men en del af skovbrugets handelsmæssige kutymer betyder at skovejeren på visse områder har et objektivt ansvar, det vil sige ansvar uden skyld.

Fx risikerer en skovejer at skulle erstatte de skærende dele på en savværksmaskine og eventuel personskade hvis en skade skyldes fremmedlegemer i træet, fx søm eller hegnsklokker.

# Dansk Skovforenings produktansvarsforsikring

Forsikringen dækker krav mod en sælger af et produkt - både hvor sælgeren har handlet uforsvarligt og dermed pådraget sig skyld, og hvor sælgeren har et objektivt ansvar og som følge af handelskutymen skal dække skaden helt eller delvist. Sælger har en selvrisiko på 3.000 kr. pr. sket skade.

Forsikringen dækker ”Salg af alle produkter fra skoven, herunder rundt eller groft bearbejdet træ, juletræer og pyntegrønt samt solgt vildt, herunder de enkelte skovejeres eget salg af produkter fra skoven såsom urter, svampe, bær, dyrefoder o.l.”

Eksempel: En savklinge på et savværk blev skadet af et søm i en tømmerstok. Savværket kunne dokumentere hvilket skovdistrikt tømmerstokken kom fra. Forsikringen betalte skaderne på centrumsklinger, rundsavsklinger og kløvsav samt jern til hugskiver – i alt mere end 25.000 kr.

**Procedure ved tilmelding til ordningen**

I første omgang beder vi medlemmer der ønsker at tilmelde sig denne forsikring om at oplyse skovens samlede omsætning af træ- og træprodukter, juletræs- og pyntegrøntprodukter samt salg af vildt i det senest afsluttede regnskabsår (i kr.).

Dansk Skovforening videregiver kun de tilmeldte distrikters navne og adresser til Codan Forsikring. De oplysninger som vi modtager om de enkelte distrikters omsætning, giver vi ikke videre på distriktsniveau.

Når vi kender den totale tilmeldte omsætning, beregnes præmien for hver enkelt ejendom, og vi fremsender en faktura. Codan Forsikring kan sende eget skriftligt materiale til de tilmeldte skove.

# Tilmelding til produktansvarsforsikring

Jeg tilmelder mig hermed Dansk Skovforenings produktansvarsforsikring. Jeg er ikke bekendt med allerede indtrufne skader der vil kunne medføre erstatningsansvar i henhold til Produktansvarsloven.

Præmien for at være tilmeldt denne forsikring betales når Dansk Skovforening fremsender en faktura.

|  |  |
| --- | --- |
| Medlemsnummer ogejendom |  |
| Adresse |  |
| Postnummer og by |  |
| Skovens omsætning af træ- og træprodukter, juletræ- og pyntegrøntprodukter samt salg af vildt i det seneste afsluttede regnskabsår (i kr). |  |
| Dato og underskrift |  |

**Tilmeldingen sendes til Dansk Skovforening, Amalievej 20, 1875 Frederiksberg C eller på e-mail til Louise Sonny Hansen: regnskab@skovforeningen.dk**